Nordmannen var i politiets varetekt over natten og ble avhørt tirsdag. Han har godtatt å gjøre opp for skadeverket, skriver Olympiatoppen i en pressemelding. Etter hva NRK forstår dreier det seg om en mann som har hatt støttefunksjoner i troppen.

«Prosessen på politihuset har blitt fulgt opp av en representant for den norske ambassaden i Seoul og Olympiatoppens vinteridrettssjef, Helge Bartnes», står det videre.

Toppidrettssjef Tore Øvrebø sier saken ikke påvirker den norske troppen. Foto: NRK

Toppidrettssjef Tore Øvrebø sier det var nødvendig å slå hardt ned på oppførselen.

– Dette er et disiplinærbrudd som er uforenlig med å tilhøre den norske OL–troppen. Vedkommende er derfor tatt ut av tjeneste og ut av troppen. Nordmannen vil bli sendt hjem så snart saken er avklart med sørkoreansk politi. Det står etter forholdene greit til med vedkommende. Vi vil ivareta ham så lenge han er i Sør-Korea, og følge ham opp når han kommer hjem til Norge, sier han i pressemeldingen.

Blir sendt hjem ved første anledning

NRK var i kontakt med Øvrebø natt til onsdag. Han fortalte da at personen blir sendt hjem ved første anlendning, og at saken er sluttført fra Olympiatoppens side.

– Vedkommende har vært beruset, blitt anholdt av politiet for å ha forvoldt skadeverk, og har vært i politiets varetekt og blitt avhørt. Han har gjort opp for seg og vil bli sendt hjem.

– Det er sterkt beklagelig at sånne ting skjer, men vedkommende er en angrende synder og har insett at dette er det eneste naturlige utfallet at vedkommende da reiser hjem.

Ifølge VG har mannen fått en bot på rundt 22.000 kroner for hendelsen.

Øvrebø mener denne hendelsen ikke vil påvirke utøverne i det hele tatt.

– Vi jobber for å begrense virkningen av en sånn hendelse, og det tror vi at vi greier å gjøre på en bra måte, sier han.

SKAL IKKE SKJE: Martin Johnsrud Sundby synes timingen til personen som nå skal sendes hjem er dårlig. Foto: Lise Åserud / NTB scanpix

– Det skal ikke skje

Martin Johnsrud Sundby som forbereder seg i disse dager til 15 kilometeren i fristil på fredag har fått med seg saken.

– Det er trist for vedkommende. Det skal ikke skje i et OL, sier Sundby, som ikke har kjennskap til hvem den vedkommende er.

Øvrebø vil ikke si hvor stor rolle denne personen har hatt i troppen.

– Det vil jeg ikke gå inn på. Han har hatt en støttefunksjon i troppen.

– Hvordan har personen det?

– Vedkommende er lei seg. Vi kommer til å følge opp videre når OL er over, sier toppidrettssjefen.